Spoedvraat versnel | Netwerk24
Die Bloodhound-supersoniese motor het Dinsdag (05/11) suksesvol die spoed van ongeveer 790 km/h op Hakskeenpan bereik.
’n Volgende toetslopie was Dinsdag egter nie moontlik nie weens geringe skade wat aan die bakwerk opgedoen is.
Die Bloodhound is na die tegniese kamp teruggeneem om die rekenaardata te bestudeer en die skade te herstel.
Die doelwit vir die dag was om 800 km/h met twee toetslopies te bereik.
In dié projek word beoog om volgende jaar deur die klankgrens te breek en die landspoedrekord (1 288 km/h) te verbeter. Die teiken is om ’n spoed van 1 600 km/h te bereik. Die motor het tans ’n straalenjin maar sal volgende jaar ’n vuurpyl aan boord hê. Bestuur jou finansiele risikos met oorleg in strawwe ekonomiese tye | ...
Bestuur jou finansiele risikos met oorleg in strawwe ekonomiese tye
Published: 05 June 2014, By: Gansbaai Courant, Category: Gansbaai General News
Verbruikers steier onder die druk van prysverhogings en sal streng volgens ’n begroting moet begin bestee, en terselfdertyd voorsorg moet tref om hul groot finansiële risiko’s te dek, sê Karin Muller, Hoof: Sanlam Groeimarkoplossing, na aanleiding van die vrystelling van die jongste Verbruikersprysindeks-syfers in Maart.
Hoewel inflasie net effens gestyg het van 5,8% in Januarie tot 5,9% in Februarie (net-net binne die SA Reserwebank se teiken van maksimum 6%), is die meeste verbruikers se ervaring moontlik anders, met inagneming van hul eie begroting en hoe hulle hul inkomste bestee.
Almal ervaar egter die realiteit van prysverhogings, sê Muller. “Afgesien daarvan dat verbruikers nog die rentekoersverhoging van 50 basispunte wat in Februarie aangekondig is probeer absorbeer, moet ons ook ons begrotings bestuur om ’n maandelikse styging van 1,1% in verbruikersinflasie te akkommodeer – met kospryse, brandstof en gesondheidsversekering wat die grootste oorsake van die opwaartse druk is.”
Muller sê die VPI toon dat voedselinflasie en nie-alkoholiese drank tot 5,4% gestyg het, vanaf 3,5% maar net twee maande gelede. Brood en graanprodukte het maand tot maand met gemiddeld 1,8% gestyg, supermieliemeel met 4,0% en witbrood met 2,6% op dieselfde grondslag.
Hierbenewens het die petrolprys in Februarie met 39c/l gestyg en ’n maandelikse styging van 2,9% in die petrolindeks veroorsaak. Dit bring jaarlikse petrolinflasie op 14,0% te staan vir die afgelope jaar – hoofsaaklik as gevolg van die styging van 20,4% in die olieprys en die rand se verswakking met 23,7% oor die tydperk.
Muller sê gesondheidsversekeringsfooie, wat in Februarie elke jaar nagevors word, dra ’n gewig van 7,9% in die verbruiker se mandjie en het met gemiddeld 8,3% gestyg.
Sy sê die taai ekonomiese toestande verg dissipline met persoonlike finansiële bestuur, om te verseker dat gesinne nie aan onnodige risiko blootgestel word nie. “In die soeke na ’n balans om die boeke te laat klop, kom ons maklik voor verskeie keuses te staan, en die geheim is om te bewaar wat jy het terwyl jy jou behoeftes bestuur.”
Muller sê gesinne is sterk van ’n broodwinner afhanklik vir oorlewing, en dit is noodsaaklik dat mense hul verpligtinge teenoor hul gesin voorop stel deur lewens- en ongeskiktheidsdekking aan te gaan.
“Dit is beslis nie ’n maklike taak om kop bo water te hou nie en dis dikwels makliker om die ontasbare voordele ter wille van ander behoeftes op te offer. Die risiko’s en trauma vir die gesin kan egter verpletterend wees indien ’n broodwinner sonder lewensdekking sterf, of arbeidsongeskik raak."